P6_TA(2007)0071

Încheierea Acordului privind transportul aerian între Comunitatea Europeană şi statele sale membre, pe de o parte, şi Statele Unite ale Americii, pe de altă parte

Rezoluţia Parlamentului European din 14 martie 2007 privind încheierea Acordului privind transportul aerian între Comunitatea Europeană şi statele sale membre, pe de o parte, şi Statele Unite ale Americii, pe de altă parte

Parlamentul European,

- având în vedere propunerea de decizie a Consiliului şi a reprezentanţilor guvernelor statelor membre ale Uniunii Europene, reuniţi în cadrul Consiliului, privind încheierea Acordului privind transportul aerian între Comunitatea Europeană şi statele sale membre, pe de o parte, şi Statele Unite ale Americii, pe de altă parte (COM(2006)0169) (proiect de acord "Noiembrie 2005"),

- având în vedere textul noului proiect de acord asupra căruia au convenit, la 2 martie 2007, delegaţiile UE şi SUA, în Bruxelles ("proiectul de acord din 2 martie 2007"),

- având în vedere Rezoluţia sa din 17 ianuarie 2006 privind dezvoltarea agendei politicii externe comunitare în domeniul aviaţiei [1],

- având în vedere articolul 103 alineatul (2) din Regulamentul său de procedură,

A. întrucât Curtea de Justiţie a Comunităţilor Europene a hotărât că mai multe acorduri bilaterale între statele membre şi SUA în domeniul aviaţiei contravin principiilor legislaţiei UE şi întrucât încheierea unui acord între UE şi SUA în domeniul aviaţiei reprezintă cea mai bună modalitate de a garanta respectarea, pe deplin, a legislaţiei UE,

B. întrucât pieţele UE şi SUA ale transportului aerian reprezintă împreună 60 % din traficul aerian mondial şi un acord între UE şi SUA în domeniul aviaţiei ar fi benefic consumatorilor de pe cele două părţi ale Atlanticului şi ar putea servi ca exemplu liberalizării şi convergenţei de reglementare la nivel mondial,

C. întrucât Consiliul a estimat că proiectul de acord finalizat în noiembrie 2005 nu prevede un echilibru suficient al posibilităţilor, dacă SUA nu va oferi operatorilor de transport europeni şanse mai multe de a ajunge pe piaţa internă americană prin intermediul investiţiilor şi al participărilor în cadrul companiilor aeriene americane,

D. întrucât Ministerul Transporturilor american a reacţionat publicând un aviz referitor la o propunere de reglementare în care modera interpretarea obligaţiei legale impuse companiilor aeriene americane de a se afla sub controlul efectiv al cetăţenilor americani, dar, în decembrie 2006, ministerul a decis să retragă acest aviz, după ce a analizat o multitudine de remarci publice, inclusiv cele trimise de către Congresul SUA,

E. întrucât aceste elemente au condus la o nouă rundă de negocieri ce au avut drept rezultat proiectul de acord din 2 martie 2007, de la Bruxelles,

F. întrucât, într-un astfel de acord, convergenţa reglementărilor este deosebit de importantă, în special reglementările privind siguranţa, securitatea, mediul şi drepturile sociale ale lucrătorilor,

Principii generale

1. recunoaşte importanţa acordului UE-SUA în domeniul aviaţiei atât pentru valoarea acestuia, cât şi pentru faptul că reprezintă un exemplu pentru acordurile ulterioare;

2. salută, prin urmare, proiectul de acord din 2 martie 2007, acesta constituind un pas important către o piaţă transatlantică integrată a transportului aerian în beneficiul consumatorilor;

3. ar fi preferat încheierea unui acord general echilibrat care să acopere toate aspectele deschiderii pieţei şi ale convergenţei reglementare în locul unei abordări treptate în cadrul unor acorduri parţiale;

4. salută, prin urmare, articolul 21 al proiectului de acord din 2 martie 2007, care cuprinde un program de lucru şi un calendar precis al negocierilor privind un acord în a doua etapă, în cuprinsul căruia sunt prevăzute dispoziţii care permit părţilor să suspende drepturile menţionate în acordul în prima etapă, în cazul în care după 30 de luni de la începerea negocierilor privind un acord în a doua etapă nu s-a ajuns la un rezultat privind un astfel de acord;

5. invită miniştrii transporturilor să aprobe proiectul de acord din 2 martie 2007, în cadrul reuniunii Consiliului din 22 şi 23 martie 2007;

Deschiderea pieţei

6. subliniază faptul că un nou acord între UE şi SUA în domeniul aviaţiei ar trebui echilibrat în ceea ce priveşte accesul la piaţă, ţinând cont şi de aspecte precum cabotajul, dreptul la stabilire, proprietatea, controalele de facto şi ajutorul de stat;

7. salută, prin urmare, printre altele, o serie de dispoziţii ale proiectului de acord din 2 martie 2007, referitoare la proprietate, investiţii şi control (anexa 4), franciză şi utilizarea mărcilor (anexa 5), precum şi la deschiderea programului "Fly America" pentru operatorii de transport din UE;

8. cu toate acestea, regretă că nu s-a înregistrat niciun progres cu privire la cabotaj şi că posibilitatea ca operatorii de transport din UE să exercite un control efectiv asupra unei companii aeriene din SUA rămâne limitat, în ciuda unor dispoziţii extinse cu privire la deţinerea capitalului;

9. subliniază faptul că subvenţiile guvernamentale acordate companiilor aeriene pot denatura concurenţa şi invită ambele părţi să limiteze folosirea acestora la minim, salutând, în acelaşi timp, procedurile în cadrul cărora părţile se pot informa reciproc şi pot discuta măsurile luate de oricare dintre părţi;

Convergenţa de reglementare

10. constată că dezvoltarea convergenţei de reglementare este tratată, doar în mod parţial, în cadrul proiectului de acord din 2 martie 2007 şi este lăsată, în mare măsură, în seama comitetului mixt;

11. constată, în plus, că elementele din proiectul de acord din 2 martie 2007 care abordează convergenţa de reglementare se referă, în special, la dispoziţiile privind siguranţa şi securitatea şi foarte puţin la aspectele de mediu şi cele sociale;

Siguranţă şi securitate

12. salută cooperarea între autorităţile responsabile din UE şi din SUA în domeniul siguranţei aviaţiei, atât la nivel comunitar şi federal, cât şi la nivelul statelor (membre) si respectiv a statelor;

13. constată importanţa listei negre europene a operatorilor de transport şi a sistemului SUA de monitorizare a respectării standardelor de către operatorii de transport şi invită ambele părţi să facă schimb de informaţii în acest sens;

14. constată importanţa măsurilor de securitate pentru aviaţie, însă descurajează adoptarea de măsuri excesive sau necoordonate care nu se bazează pe evaluarea corespunzătoare a riscurilor;

15. invită Comisia şi SUA să reexamineze eficienţa măsurilor suplimentare de securitate intrate în vigoare din 2001, pentru a elimina dubla utilizare şi lacunele din lanţul de securitate;

16. subliniază faptul că intimitatea cetăţenilor europeni şi americani ar trebui respectată atunci când are loc un schimb de date personale ale pasagerilor între UE şi SUA, astfel cum se menţionează în Rezoluţiile Parlamentului din 13 martie 2003 [2] şi 7 septembrie 2006 [3]; subliniază, în această privinţă, că este urgent să se ajungă la standarde mondiale în ceea ce priveşte protecţia datelor şi viaţa privată;

17. susţine conceptul de "control de securitate unic", verificarea pasagerilor şi a bagajelor efectuându-se doar la începutul călătoriei, şi nu la fiecare transfer;

Mediu

18. recunoaşte că sectorul aviaţiei are mai multe efecte negative asupra mediului, în special ca sursă de zgomot şi ca un factor, precum alte mijloace de transport, care contribuie semnificativ la schimbările climatice, şi că aceste efecte se vor intensifica odată cu dezvoltarea aviaţiei;

19. constată că dispoziţiile articolului 15 din proiectul de acord din 2 martie 2007 subliniază, în special, posibilele efecte adverse ale măsurilor privind mediul şi nevoia de a le reduce, în loc să sublinieze nevoia de a lua măsuri privind mediul în domeniul aviaţiei;

20. subliniază, prin urmare, nevoia ca atât UE, cât şi SUA să ia măsuri eficiente în vederea reducerii impactului negativ al aviaţiei asupra mediului, fără excluderea prealabilă a oricăror instrumente de reglementare, financiare sau de alt fel pentru îndeplinirea acestui obiectiv;

21. salută propunerea Comisiei de a include aviaţia în sistemul european de comercializare a cotelor de emisie în vederea reducerii impactului sectorului aviatic asupra schimbărilor climatice; subliniază necesitatea realizării, din timp, a unor negocieri cu SUA, pentru a integra transportul aerian transatlantic în sistemul european de comercializare a cotelor de emisie până în 2012 şi pentru ca această integrare să se efectueze în termenul stabilit;

22. invită ambele părţi să facă schimb de experienţă privind reducerea zgomotului, recunoscând diferenţele în circumstanţele locale;

23. salută punctele 34 şi 35 ale Memorandumului de consultări, anexat proiectului de acord din 2 martie 2007, în temeiul cărora SUA şi UE convin să colaboreze în cadrul Organizaţiei Internaţionale a Aviaţiei Civile şi al G8 în vederea reducerii zgomotului aeronavelor şi a emisiilor poluante ale acestora; salută intenţia autorităţilor americane şi europene competente de a consolida cooperarea lor tehnică în domeniile cercetării ştiinţifice asupra climei, al cercetării şi dezvoltării tehnologice, al utilizării eficiente a carburanţilor şi al reducerii emisiilor în transportul aerian;

Politica socială

24. invită actorii din UE şi SUA din sectorul aviaţiei să participe la un dialog continuu asupra standardelor sociale, să promoveze înţelegerea reciprocă şi să aibă ca obiectiv un nivel egal şi, în acelaşi timp, ridicat de condiţii sociale;

25. invită Comisia să pledeze pentru introducerea în acord de trimiteri la legislaţia internaţională relevantă privind drepturile sociale în orice eventual acord, în special standardele de muncă incluse în convenţiile fundamentale ale Organizaţiei Internaţionale a Muncii (OIM 1930-1999), orientările OCDE pentru întreprinderile multinaţionale (1976, revizuite în 2000) şi Convenţia de la Roma privind legea aplicabilă obligaţiilor contractuale (1980);

26. insistă ca legislaţia socială a UE să se aplice angajaţilor recrutaţi şi/sau care lucrează în statele membre, în special Directiva de stabilire a unui cadru general de informare şi consultare a lucrătorilor din Comunitatea Europeană (2002/14/CE, 98/59/CE şi 80/987/CEE), Directiva privind organizarea timpului de lucru al personalului mobil din aviaţia civilă (2000/79/CE) şi Directiva privind detaşarea lucrătorilor în cadrul prestării de servicii (96/71/CE);

Desfăşurarea negocierilor

27. invită Comisia să asigure informarea şi consultarea aprofundată a Parlamentului European şi a tuturor actorilor relevanţi înainte şi în timpul negocierilor celei de a doua etape;

28. salută ideea organizării, în mod regulat, de reuniuni între deputaţii în Parlamentul European şi Congresul SUA, în vederea discutării chestiunilor relevante privind Acordul UE-SUA în domeniul aviaţiei;

*

**

29. încredinţează Preşedintelui sarcina de a transmite prezenta rezoluţie Consiliului, Comisiei, guvernelor şi parlamentelor statelor membre şi Congresului SUA.

[1] JO C 287 E, 24.11.2006, p.84.

[2] JO C 61 E, 10.3.2004, p. 381.

[3] JO C 305 E, 14.12.2006, p. 250.

--------------------------------------------------